SKRIFTLIG FORESPØRGSEL E-0384/00

af María Rodríguez Ramos (PSE) til Kommissionen

(15. februar 2000)

Om: Miljøet i Moncayo naturpark

Moncayo, der er en naturpark i den autonome region Aragón, er ved at forvandle sig til en elektricitetspark i den del, der ligger i provinsen Soria. Myndighedernes forsømmelige optræden har bevirket, at der nu findes seks vindmølleparker, 31 km elektriske ledninger og dusinvis af kilometer højspændingskabler med transformatorstationer i denne park.

Områdets miljømæssige betydning er anerkendt på EU-niveau, for under LIFE-programmet findes der et projekt til beskyttelse af lammegribbe, som holder til netop i området i Soria.

Der blev ikke bekendtgjort nogen undersøgelse af indvirkningerne på miljøet i det officielle tidende for Castilla y León af 9. juli 1998, og regeringen i Castilla y León har ensidigt foretaget en radikal ændring af erklæringen om miljøvirkningerne(1) uden at høre eller informere de interesserede parter. Det har ført til den nuværende situation, hvor man uden nogen officiel ændring har anbragt de omtalt elektricitetskabler i Cañada Real i Moncayo, hvorved LIFE-programmets gennemførlighed er blevet bragt i alvorlig fare. Der er blevet fremsat mere end 1.500 klager over disse uregelmæssigheder, og der er indgivet en judiciel rekurs.

Kan Kommissionen oplyse, om den spanske regering behørigt har gennemført direktiv 85/337/EØF(2), senest ændret ved Rådets direktiv 97/11/EF(3) om vurdering af visse offentlige og private projekters indvirkning på miljøet?

Hvis der foretages ændringer i en miljøerklæring, der allerede er godkendt, vil korrekt anvendelse af dette direktiv da ikke kræve, at der startes en ny procedure fra og med den fase, hvor ændringerne er opstået?

Indeholder LIFE-programmet (om beskyttelse af lammegribbe i Moncayo-området i Aragón) nogen bestemmelser om beskyttelse af disse fugle i tilgrænsende områder, selv om disse områder hører under andre autonome regioner?

Findes der nogen foranstaltninger, hvorved de pågældende selskaber kan pålægges at afhjælpe unødvendige ændringer i miljøet, indtil der er truffet afgørelse om de administrative klager?

(1) Offentliggjort i det officielle tidende for Castilla y León den 6. november 1998.

(2) EFT L 175 af 5.7.1985, s. 40.

(3) EFT L 73 af 14.3.1997, s. 5.

Svar afgivet på Kommissionens vegne af Margot Wallström

(6. april 2000)

Kommissionen gør opmærksom på, at den har indledt en overtrædelsesprocedure mod Spanien på grund af ukorrekt gennemførelse i spansk ret af Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, idet den har indgivet en klage til Domstolen(1).

I artikel 3 i Rådets direktiv 97/11/EF af 3. marts 1997, som ændrer direktiv 85/337/EØF, er det fastsat, at medlemsstaterne skal efterkomme dette direktiv senest den 14. marts 1999. Kommissionen indleder automatisk en procedure, hvis en medlemsstat undlader at fremsende gennemførelsesbestemmelserne inden for de fastsatte frister, jf. EF-traktatens artikel 226 (tidligere artikel 169). Kommissionen har fremsat en begrundet udtalelse over for Spanien vedrørende direktiv 97/11/EF.

Det af det ærede medlem nævnte projekt vedrører industrianlæg til fremstilling af elektrisk energi eller industrianlæg til transport af elektrisk energi gennem luftledninger. Denne type projekter er nævnt i bilag II til direktiv 85/337/EØF. I henhold til artikel 4, stk. 2, skal projekter, der er omfattet af bilag II, vurderes, når medlemsstaterne finder, at det er påkrævet på grund af deres karakter. Det ser ud til, at der i det foreliggende tilfælde er foretaget en vurdering af indvirkningen på miljøet. Men Kommissionen kan ikke alene ud fra de af det ærede medlem meddelte oplysninger afgøre, om der bør foretages en vurdering af virkningerne af projektændringerne.

Lammegribbe hører til de arter, der er beskyttet af Rådets direktiv 92/43/EØF(2) af 21. maj 1992 om bevaring af naturtyper samt vilde dyr og planter. Der er iværksat et LIFE-projekt, som specielt tager sigte på beskyttelsen af lammegribbe i regionen Moncayo i den selvstyrende provins Aragón. Genindførelsen af denne art i dette område vil være af afgørende betydning for, at den kan genindføres i de øvrige bjergområder i Spanien.

Kommissionen vil i sin egenskab af traktaternes vogter træffe de nødvendige foranstaltninger for at sikre, at fællesskabsretten overholdes i det foreliggende tilfælde.

(1) Sag C-474/99.

(2) EFT L 206 af 22.7.1992.